Source: https://ujnepszabadsag.wordpress.com/2018/03/01/a-meggyilkolt-ujsagiro-utolso-cikke/
Timestamp: 2019-02-16 03:26:05
Document Index: 35043856

Matched Legal Cases: ['bíróság ', 'bíróság ', 'bíróság ', 'bíróság ', 'Bíróság ', 'bíróság ', 'bíróság ']

A meggyilkolt újságíró utolsó cikke – ÚJNÉPSZABADSÁG
március 1, 2018 Olvasnivaló / Politika
Az újságunkban olvasható cikk a meggyilkolt JÁN KUCIAK utolsó és egyben befejezetlen írásának szó szerinti fordítása, amelyet a Parameter.sk portál az Aktuality.sk szerkesztőségének belegyeezésével tett közzé magyar nyelven. Az eredeti cikk, szlovák nyelven az Aktuality.sk oldalán olvasható.
Carmine Cinnante és Antonino Vadala érdekei a Tőketerebesi (Trebišov) járásban található Szécsudvar (Dvorianky) és Parnó (Parchovany) között lévő mezőgazdasági szövetkezetben találkoznak egymással. Vadalának otthon, Olaszországban szintén akadt gondja a rendőrséggel. 2003. február 3-án, egy hétfői napon a dél-olasz Reggio Calabriai bíróság kilenc vádpontban döntött egy másik maffiaklánhoz, a Librihez kötődő botrányban. A Libri klán az egyik legerősebbnek számít a ‘Ndranghetában.
Egy másik esetben a bíróság ismertetett egy helyzetet, amikor Antonino Vadala további két emberrel Rómába utazott, hogy „megbüntessenek” egy ismeretlen embert, aki „ártott a klánnak” „Francesco Zindato maffiafőnök azokat az embereket bízta meg a feladattal, akikben a legjobban megbízott. Köztük volt Antonino Vadala is” – magyarázta a helyzetet a bíró. Amikor Vadalát Olaszországban vád alá helyezték, nem ment el a bíróságra, hogy meghallgassa az ítéletet. Kelet-Szlovákiában talált menedékre és új otthonra.
„Valamikor régebben nálunk dolgozott, vagy három hónapig. Ez már elég régen volt, nagyjából négy éve. Azután viszont megismerkedett egy többek között naperőművekkel foglalkozó, olasz származású üzletemberrel, és átpártolt hozzá” – nyilatkozta 2016-ban Rusko. Azon, hogy Trošková útja ezután egyenesen a kormányhivatalba, Ficóhoz vezetett, Rusko alig lepődött meg. „Hát igen, azt gondoltam volna, hogy kicsit lassúbb lesz a tempó, de végeredményben nem lepett meg, mert nagyon gyorsan megértette, hogyan lehet az életben előrelépni” – nyilatkozta korábban az egykori miniszter.
Jasaň nem akarta elárulni az újságíróknak, hol talált rá a korábban inkább modellként ismert nőre, aki a Miss Universe 2007-es szlovák döntőjében is szerepelt. Azt mondta csak, hogy egy barátja ajánlotta neki. „Elment a korábbi asszisztensem, és egy barátom ezt a nőt ajánlotta” – állította Jasaň a Nový čas kérdésére.
Jasaň részt vesz a Biztonsági Tanács ülésein, összefoglaló álláspontokat készít Fico számára, és dokumentálja a tanács tevékenységét. Ez azt jelenti, hogy hozzáfér a tanács minden információjához és dokumentumához. A tanács feladata az ország biztonsági rendszerének bebiztosítása, és háború esetén ez a testület veszi át a kormány jogköreit. Jasaň ennek ellenére kimutathatóan kötődik egy olyan emberhez, aki közvetlenül együttműködött az olasz maffiával.
A Jasaň és Vadala közti kapcsolatok leginkább üzleti jellegűek. A Smer politikusa korábban tulajdonosa volt a Prodest nevű biztonsági cégnek, amit nemrég Vadala és „kollégái” vettek át tőle. Ezen kívül Jasaň fia, Slavomír jelenleg is közösen irányít egy céget Vadalával – ennek a neve AVJ Real. Amikor a közelmúltban Vadala egyik cége ellen csődeljárás indult, kiderült, hogy Vadalának azzal a biztonsági céggel szemben is vannak követelései, amit azelőtt Jasaň és fia, Slavomír birtokolt.
Például Monika Čorejová, aki a helyhatósági választásokon a Smer színeiben indult, hosszú évekig volt Vadala cégeinek közgazdásza. Maga Vadala pedig saját közösségi oldalán is masszívan támogatja a Smert választási kampánya során. Ficót az olaszok körében dicsérte, Kaliňákot védte az ellenzéki vádakkal szemben, és Richard Rašit biztatta győzelemre. A választások napján Vadala buzgón felszólította az embereket: „ma mindannyian a 16(-os számú) Smert választjuk, holnap pedig biztosak lehetünk abban, hogy Szlovákia jó kezekben van”. A választások előtt Vadala ott volt a Smer kassai kongresszusán is. Legalábbis Rašinak nyilvánosan azt üzente, hogy ott találkoznak. Emellett a Smert „a mi pártunk”-nak nevezte.Amikor megalakult az új kormánykoalíció, Vadalának volt oka ünnepelni.
Vadalának és olasz ismerőseinek Szlovákiában is volt gondjuk a törvénnyel. Több esetben is indult ellenük büntetőeljárás, ám vádemelésre eddig egyetlen esetben sem került sor. Csak néhány azon esetek közül, amikor zsarolás és adócsalás gyanúja merült fel ellenük: Az Aktuality.sk és partnerei az infótörvény alapján több rendőrségi és bírósági irathoz is hozzájutottak, és ezen dokumentumok alapján rekonstruáltak bizonyos eseteket. Az egyes számú ügy Kelet-Szlovákiában játszódott le 2013-ban. Egy őszi reggelen egy tőketerebesi (Trebišov) cég alkalmazottai egy nem szokványos csomagot találtak az üzem kapujára akasztva.
„Jerad” először ignorálta a fenyegetést. A rendőröket csak akkor értesítette, amikor egyik traktorvezetőjét is fenyegetés érte. Két évnyi rendőrségi vizsgálatot követően Antonino rokona, Sebastiano Vadala állt a Tőketerebesi Járásbíróság elé, aki ellen zsarolás miatt emeltek vádat. Peter Prokopovič ügyész szerint Vadala azzal fenyegette a tőketerebesi cég ügyvezetőjét, hogy lelövi, de kézjelekkel utalt arra is, hogy elvágja a torkát.
A cég biztonsági kamerája felvette Vadala látogatását is, amikor az ügyvezető Gerhardot személyesen is megfenyegette. Vadala mindezt tagadta. A bíróságon – oldalán Marek Švingál ügyvéddel – azt állították, hogy a legutóbbi fenyegetések idején nem lehetett Tőketerebesen, mert Nagymihályon tartózkodott. Ezt maga Švingál, továbbá Vadala könyvelője és egy másik olasz próbálták tanúként megerősíteni. Végül a Tőketerebesi Járásbíróság és a Kassai Kerületi Bíróság is arra jutott, hogy az ügy bizonyítékai gyengék, és 2017-ben Sebastiano Vadalát felmentették az ellene felhozott vádak alól.
Milan Petričko, a Tőketerebesi Járásbíróság bírája így írt: „nem került bizonyításra, hogy a tett, amivel a személyt vádolták, valóban megvalósult”. A bíró szerint az ügyész kizárólag a tanúvallomásokra építette a vádat, ezek viszont nem bizonyultak elegendőnek az eljárás során. A temetési koszorúval és éles lőszerrel megpakolt táskát, és a biztonsági kamera felvételét a bírósági ítélet meg sem említe.
Az ügy másodfokon, a Kassai Kerületi Bíróságon is elvérzett, a Marek Dudík által vezetett szenátus elutasította az ügyészi fellebbezést, és jogerősen felmentette Vadalát a vádak alól. A másik ügyben már konkrétan Antonino Vadala szerepelt. A botrány tárgyát spekulációgyanús ingatlanügyek képezték, konkrétan három Pozsony-ligetfalui lakás adás-vételéről volt szó. Az egész 2011-ben kezdődött, és csak tavaly ért véget. A három pozsonyi lakás tulajdonosa az olasz Antonio Palombi, vagyis pontosabban az ő cége, az ALTO volt.
2011-ben indult a mozgolódás lakásügyben: néhány hónap leforgása alatt a lakások először a GENNA, majd az AV-REAL tulajdonába kerültek. Az első céghez Vadalának korábban köze volt, a másodiknak pedig ügyvezetője volt a szóban forgó tranzakciók idején. A biznisz után három évvel azonban Palombi azzal fordult a rendőrséghez, hogy Vadala nem fizette ki a lakások vételárát.
A infótörvényre hivatkozva megszerzett rendőrségi határozat szerint Palombi először azt állította, hogy Vadala átverte őt. Így adott hírt az ügyről 2016-ban a Plus 7 dní hetilap is, viszont a valós helyzet egy kicsit másként festett. A valóságban Palombi és Vadala megegyeztek, hogy a lakások átíratását valós kifizetések nélkül végzik el, és hogy a lakások végül majd a KANNONE cég tulajdonába kerülnek. A tranzakciólénye az lett volna, hogy Vadala cége, az AV-REAL – amely a láncolatban a harmadik volt – majd az eltúlzott vételáraknak köszönhetően 80 ezer euróra rúgó ÁFA-levonást kezdeményez. Rendőrségi kihallgatása során ezt maga a tanú-károsult, Palombi vallotta be.
„Elmondta, hogy Antonino Vadala azt tanácsolta neki, hogy a lakások az AV-REAL birtokába a GENNA s.r.o.-n keresztül kerüljenek, mert ez a cég foglalkozott lakáseladással, és mert az ALTO s.r.o. nem volt ÁFA-fizető. A GENNÁ-nak ezután túlárazva kellett eladni a lakásokat, és mivel az AV-REAL ÁFA-fizető volt, az adás-vételt követően ÁFA-levonást kezdeményezhetett” – vonta le a lényeget a rendőrségi vizsgálótiszt Palombi vallomásából. Palombi a rendőröknek többször elmondta, hogy a 360 ezres vételár csak képzeletbeli volt, a lakásokat valójában vissza kellett volna kapnia. „A gyanúsított azt mondta, ha kap 80 ezer eurót az ÁFÁ-ért, akkor átiratja a lakásokat a közösen birtokolt KANNONE-ra. Ebben az esetben a lakások újra a károsult tulajdonába kerültek volna.”
Palombi a feljelentésben egyúttal azt is jelezte, hogy az ÁFA-visszaigénylésből is lett volna részesedése. „A gyanúsított azt is közölte a feljelentővel, hogy a lakások a GENNÁ-n keresztül kerülnek eladásra, mert a GENNA igényt tarthat ÁFA-levonásra, és az összeg felét a feljelentőnek adja át” – áll a rendőrségi határozatban.Vadala a vizsgálótiszt előtt mindent tagadott, elmondása szerint semmilyen megállapodásról nem tudott, a lakásokat csak egyszerűen megvásárolta.
Palombi 2014 decemberétől bírósági úton – polgári peres eljárásban – is próbálta visszaszerezni a lakásokat. A hivatalos iratok szerint azonban beadványát tavaly februárban visszavonta. A Pozsonyi V. Járásbíróság márciusban leállította az eljárást. A bírósági döntésből nem derül ki, hogy Palombi miért vonta vissza több mint két év után beadványát. A hivatalos szervekhez csak évekkel később fordult, amikor már megmutatkozott, nem számíthat arra, hogy Vadala részt ad neki az ÁFA-visszatérítésből, és emellett még a lakásait sem kapja vissza. Ebben az ügyben a rendőrségi vizsgálat még csak vádemeléshez sem vezetett Antonino Vadala személyével szemben. Az ő portfóliójában szereplő két cég ellen nemrégiben csődeljárás indul, a társaságoknak több mint 100 ezer eurós adótartozásuk van…
A cikk nincs befejezve
Aktuality.skJan Kuciakmeggyilkolt újságíróParameter.skutolsdó cikk